Predkladacia správa

Dohoda o ochrane netopierov v Európe (ďalej len „dohoda“) patrí k významným medzinárodným dokumentom dojednaným na základe Dohovoru o ochrane sťahovavých druhov voľne žijúcich živočíchov (Bonnský dohovor). Dohoda bola podpísaná v Londýne dňa 4. decembra 1991, nadobudla platnosť dňa 16. januára 1994. Depozitárom dohody je vláda Spojeného kráľovstva Veľkej Británie a Severného Írska, jej sekretariát sídli v Bonne v Nemeckej spolkovej republike a je zastrešený Programom Organizácie Spojených národov pre životné prostredie (UNEP). Vláda Slovenskej republiky schválila prístup k dohode dňa 16. decembra 1997 svojím uznesením č. 904/1997, Národná rada SR s ňou vyhlásila súhlas uznesením č. 1012 z 26. 3. 1998 a dohoda nadobudla pre Slovenskú republiku platnosť dňa 8. augusta 1998. Oznámenie Ministerstva zahraničných vecí Slovenskej republiky o prístupe k dohode bolo uverejnené v Zbierke zákonov pod č. 250/1999. V súčasnosti má dohoda 31 zmluvných strán. 
Uzavretie dohody bolo vyvolané skutočnosťou, že stav európskych druhov netopierov je z hľadiska ich ochrany nepriaznivý. Netopiere sú ohrozené ničením ich prirodzeného prostredia, narúšaním letných a zimných úkrytov a tiež používaním niektorých pesticídov. Toto ohrozenie sa týka tak sťahovavých, ako aj nesťahovavých druhov netopierov. Základnou povinnosťou všetkých zmluvných strán je preto ochrana netopierov a ich prírodných stanovíšť (zhromaždísk, lovísk, zimovísk, miest rozmnožovania a ostatných lokalít významných pre populácie netopierov).
V dňoch 24. - 26. júla 2000 sa uskutočnilo v Bristole vo Veľkej Británii 3. zasadnutie strán dohody, ktoré svojou rezolúciou č. 3.7 prijalo Dodatok č. 2 k Dohode o ochrane netopierov v Európe. Dôvodom bola snaha presnejšie a čo najkonkrétnejšie definovať pôsobnosť dohody s ohľadom na to, že chránené musia byť celé populácie netopierov a tiež jedného druhu kaloňa vyskytujúce sa v Európe a v ich neeurópskych areálových štátoch.
Zmena dohody obsiahnutá v rezolúcii č. 3.7 zavádza nasledovné úpravy:
·        Zmena názvu na „Dohoda o ochrane populácií európskych netopierov“;
·        Rozšírenie cieľa ochrany netopierov na ochranu ich populácií vyskytujúcich sa i v neeurópskych areálových štátoch;
·        Pripojenie prílohy I k textu dohody. Príloha uvádza zoznam druhov radu Chiroptera, ktoré sa vyskytujú v Európe a na ktoré sa dohoda vzťahuje;
·        Rozšírenie termínu „netopiere“ z  pôvodne uvedených čeľadí Rhinolophidae (podkovárovité) a Vespertilionidae (netopierovité) radu Chiroptera (netopierotvaré) na všetky druhy radu Chiroptera, uvedené v prílohe 1. dohody;
·        Začlenenie procedurálnych otázok spojených s prijímaním zmien a doplnení prílohy do článku 7. (pozmenený odsek 4 a nové odseky 5 - 7).
Pre Slovenskú republiku, rovnako ako pre každú ďalšiu zmluvnú stranu dohody vyplynul zo zasadnutia zmluvných strán administratívny záväzok prijatia zmien v názve a texte dohody, ako aj legislatívne zabezpečené plnenie záväzkov vyplývajúcich z Dodatku č. 2 k Dohode o ochrane netopierov v Európe, ktorý nadobudol platnosť 13. augusta 2001. 
Zmeny dohody nadobudnú platnosť pre Slovenskú republiku do  30 dní po uložení listiny o prijatí Dodatku č. 2 k Dohode o ochrane netopierov v Európe u depozitára.
Netopiere predstavujú z hľadiska medzinárodnej ochrany prírody prioritnú skupinu a sú tiež významne zohľadnené v smernici Rady ES č. 92/43/EHS o ochrane prírodných biotopov, voľne žijúcich živočíchov a voľne rastúcich rastlín. Aj vzhľadom na to je vhodné, aby Slovenská republika prijaté zmeny prijala.
Prijatie zmeny dohody o ochrane netopierov v Európe nebude mať finančný, ekonomický, ani vplyv na zamestnanosť a podnikateľské prostredie, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť a podnikateľské prostredie a je v súlade so záujmami zahraničnej politiky Slovenskej republiky.
Ide o medzinárodnú zmluvu podľa čl. 7 ods. 4 Ústavy SR, na ktorej vykonanie je potrebný zákon a pred jej ratifikáciou  sa vyžaduje súhlas Národnej rady SR.